

**TLAČOVÁ SPRÁVA**

**Bratislava, 28. júl 2023 – Tak ako bolo avizované už v apríli tohto roku mestské pohrebníctvo MARIANUM zvyšuje poplatky služieb poskytovaných na pohrebiskách na území hlavného mesta SR Bratislavy, ktoré boli naposledy upravované v roku 2012.**

S účinnosťou od 1. augusta 2023 bude v platnosti nový Prevádzkový poriadok pohrebísk na území hlavného mesta SR Bratislavy (ďalej len „Prevádzkový poriadok“). Dôvodom aktualizácie Prevádzkového poriadku bola nevyhnutnosť zapracovať novelizáciu zákona o pohrebníctve ako aj skutočnosť, že cenník služieb poskytovaných na pohrebiskách v hlavnom meste nebol menený od jeho prijatia v roku 2012.

V cenníku služieb je zohľadnené pokrytie nákladov, ktoré mestskej organizácii MARIANUM – Pohrebníctvo mesta Bratislavy, p. o. vznikajú v súvislosti so správou cintorínov, zároveň je zavedená inflačná doložka.

V pôvodnom cenníku sa rozdielna plocha jednotlivých typov pochovania nezohľadňovala a ceny služieb spojených s nájmom boli rovnaké, či išlo o uloženie rakvy do zeme alebo uloženie urny do miesta v kolumbáriu (urnovej steny). V novom cenníku sa preto zavádza najnižšia cena za služby spojené s nájmom urnového miesta v kolumbáriu a najvyššia cena za služby spojené s nájmom hrobového, resp. hrobkového miesta, nakoľko náklady MARIANUM na služby spojené s nájmom hrobkového (kryptového) miesta sú najvyššie.

Pôvodná cena 13,53 € za 1 rok bez rozdielu typu hrobového miesta **sa aktuálne mení nasledovne:**

|  |  |  |  |
| --- | --- | --- | --- |
| **Typ hrobového miesta** | **Cena za 1 rok**  | **Typ hrobového miesta** | **Cena za 1 rok** |
| urnové miesto v kolumbáriu | 14 € | 6-hrob | 126 € |
| urnové miesto v zemi  | 17 € | detské | 21 € |
| 1-hrob | 21 € | 1-krypta | 42 € |
| 2-hrob | 42 € | 2-krypta | 84 € |
| 3-hrob | 63 € | 3-krypta | 126 € |
| 4-hrob | 84 € | 4-krypta | 168 € |
| 5-hrob | 105 € |  |  |

V aktualizovanom Prevádzkovom poriadku sa upravili aj otváracie hodiny cintorínov na území hlavného mesta s ohľadom na dĺžku denného svetla v jednotlivých ročných obdobia.

**Cintoríny sú verejnosti prístupné:**

1. november – marec: denne od 7.00 hod. do 17.00 hod.,
2. apríl – október: denne od 7.00 hod. do 20.00 hod.,
3. v období od 1. novembra do 8. novembra denne od 7.00 hod. do 20.00 hod.

Zároveň **boli upravené podmienky ekologického pochovávania v prírodnom prostredí Hája pokoja**, ktoré sa nachádza v bratislavskom Krematóriu v Bratislave. **Pri ekologickom pochovávaní sa ukladá do zeme popol zosnulého alebo sa vkladá popol zosnulého do zeme v ekologicky rozložiteľnej urne. Popol sa ukladá ku koreňom stromov.** Nový Prevádzkový poriadok zakazuje ukladať na miesto ekologického pochovávania akékoľvek predmety, náhrobky, výzdoby. K spomienke na zosnulého slúži výlučne drevená ceduľka s menom a dátumom narodenia a úmrtia zosnulého, ktorá je umiestnená na pni príslušného stromu.

  **— KONIEC SPRÁVY —**

MARIANUM - Pohrebníctvo mesta Bratislava je mestskou príspevkovou organizáciou od roku 1991. Tento podnik s vyše 160 zamestnancami spravuje, udržiava a prevádzkuje 18 cintorínov, bratislavské Krematórium a 2 vojnové cintoríny. Súčasne spravuje tiež a 64 pomníkov a pamätníkov na území mesta.

MARIANUM - Pohrebníctvo mesta Bratislavy zabezpečuje aj tzv. doplňujúce činnosti, ako pohrebné služby, prevoz zosnulých doma i v zahraničí, výrobu a predaj vencov, kvetinových výrobkov, predaj sakrálnych predmetov. Vedie aj digitálnu evidenciu hrobových, urnových a kryptových miest vrátane grafického zobrazenia pohrebísk.

**— KONTAKT PRE MÉDIÁ —**

Mgr. Katarína Šemberová, MBA.

E-mail: katarina.semberova@marianum.sk

Tel.: 0948 041 233